XXVIII.  Ecclesiae S. Mariae de Reno ecclesiam S. Potentianae (Romanam) regendam tradit.   (Romae, ap. S. Petrum, Mart: 17.) [TROMBELLI,  Memorie di Reno,  404.]
Author: Adrianus IV

ADRIANUS episcopus, servus servorum Dei, dilecto filio GUIDONI priori ecclesiae Sanctae Mariae de Reno ejusque fratribus tam praesentibus quam futuris canonice viventibus, in perpetuum.

Decor domus Domini diligendus est et locus habitationis gloriae ejus attenta diligentia et reverentia honorandus. Ecclesia namque Dei quae non sine multo dolore et labore peregrinatur in terris pro illius amore et desiderio, quae perpetuis et inconcessis gaudiorum praemiis fruetur in coelis religiosas personas quae famulatui Conditoris nostri mancipatae sunt attentius reveretur et diligit. Nos quoque quibus a provisore omnium bonorum Domino universalis Ecclesiae cura, ipso disponente, commissa est, beneplacentem Deo religionem pro nostri officii debito laboramus statuere et stabilitam exacta diligentia conservare. Maxime in urbe Roma in qua sicut antiquitus caput totius erroris fuerat, ita nimirum christianitatis tempore dignum est ut in ea totius sanctitatis lumen effulgeat. Hujus itaque rationis debito provocati, charissimi filii nostri Guidonis presbyteri cardinalis tituli Pastoris precibus annuentes ecclesiam ipsam sanctae Potentianae consilio fratrum nostrorum tibi tuisque successoribus ordinandam regendamque apostolicae sedis auctoritate committimus; statuentes ut ordo canonicus in ea per vos, Deo auctore, constituatur, et juxta institutionem et observantiam Regulae vestrae perpetuis ibidem temporibus inviolabiliter conservetur. Ad haec medietatem omnium possessionum quas praedicta ecclesia in praesentiarum rationabiliter possidet cum medietate vinearum et pensionum ad eamdem ecclesiam pertinentium juxta dispositionem praedicti filii nostri Guidonis presbyteri cardinalis canonicis vestris in eadem ecclesia commorantibus confirmamus. Quandiu canonicus ordo juxta Beati Augustini Regulam in loco ipso, Domino praestante, viguerit, in usibus et dispositione fratrum ibidem Domino servientium statuimus permanere. In quibus nimirum possessionibus has propriis decrevimus vocabulis adnotandas. In Marana tres pedicas, Favaralo tres pedicas et tres petiolas: Salone unam pedicam; ad Sanctum Genesium unam pedicam et VIII petias vinearum, VI hortos circa ecclesiam; et ecclesiam Sancti Joannis in Petroiolo cum pertinentiis suis. Nulli ergo omnino hominum fas sit hujus nostrae constitutionis et confirmationis paginam temerario ausu infringere, seu quibuslibet molestiis perturbare. Si quis igitur id attentare praesumpserit, secundo tertiove commonitus, nisi praesumptionem suam digna satisfactione correxerit, honoris et officii sui periculum patiatur, aut excommunicationis paena mulctetur. Amen, amen, amen. Ego Adrianus catholicae Ecclesiae episcopus. Ego Imarus Tusculanus episcopus. Ego Hubaldus presb. card. Sanctae Praxedis. Ego Manfredus presb. card. tit. Sanctae Sabinae. Ego Aribertus presb. card. tit. S. Anastasiae. Ego Julius presb. card. tit. S. Marcelli. Ego Hubaldus presb. card. tit. S. Crucis in Jerusalem. Ego Astaldus presb. card. tit. Sanctae Priscae. Ego Guido presb. card. Pastoris. Ego Gerardus presb. card. tit. Sancti Stephani in Coelio Monte. Ego Joannes presb. card. Sanctorum Joannis et Pauli tit. Pamachii. Ego Joannes presb. card. tit. Sanctorum Sylvestri et Martini. Ego Rodulphus diaconus card. Sanctae Luciae in Septo Solis. Ego Joannes diac. card. Sanctorum Sergii et Bacchi. Ego Girardus diac. card. Sanctae Mariae in Via Lata. Ego Odo diac. card. S. Nicolai in Carcere Tulliano. Datum Romae, apud S. Petrum, per manum Rolandi, sanctae Romanae Ecclesiae presb. card. et cancell. XVI Kalend. Aprilis, indict. III, Incarnationis Dominicae anno 1154, pontificatus vero domni Adriani papae IV anno I.